Digital overmætning giver boom i analoge breve

Hvis du oplever, at der pludselig ligger flere kuverter i postkassen op mod jul, er du ikke alene. Nye tal viser, at december er blevet højsæson for breve igen – ikke som en nostalgisk rest fra fortiden, men som et bevidst fravalg af det digitale.

Hos distributionsselskabet dao blev der sidste december sendt omkring 50 procent flere breve end i en gennemsnitlig måned. Og tendensen ser ud til at fortsætte. Allerede i november i år lå antallet af brevforsendelser næsten 30 procent højere end resten af året, hvilket peger på endnu en markant decemberstigning.

Ifølge trend- og livsstilsekspert Mads Arlien-Søborg er det ikke de ældre generationer, der alene holder liv i brevet. Tværtimod.

– Mange ældre benytter naturligt ikke digital post, men det er værd at bemærke, at den analoge trend i høj grad drives frem af yngre generationer, siger han.

Forklaringen skal ifølge eksperten findes i en voksende digital overmætning, hvor konstant tilgængelighed, beskeder og notifikationer skaber behov for noget mere håndgribeligt.

– Unge søger et modspil til den digitale overmætning, hvor handlinger som at sende et håndskrevet brev eller fordybe sig i et printmagasin bliver bevidste valg. Nærvær og fordybelse er efterspurgte værdier i en hektisk og skærmdrevet hverdag, og det bliver ekstra tydeligt op mod højtider som julen, siger han.

Tallene understøtter billedet. En analyse foretaget af A&B Analyse for dao viser, at danskere mellem 18 og 34 år sender to til tre gange så mange breve som andre aldersgrupper. Undersøgelsen bygger på svar fra lidt over 1.000 danskere over 18 år.

Brevboomet peger på et interessant paradoks: Jo mere digital hverdagen bliver, desto større værdi får det analoge. For mange danskere er et håndskrevet brev ikke længere bare kommunikation, men et bevidst fravalg af skærmen – og en måde at vise omtanke på i en tid, hvor det personlige let drukner i strømmen af beskeder.

Digital overmætning giver boom i analoge breve